দেশ জুড়ে বেশ ক’দিন ধরেই ছিল সাজো সাজো রব। সত্তরতম স্বাধীনতা দিবস বলে কথা ! সারা বছর জুড়ে নানান সরকারি কর্মসূচি, যার নাম ‘আজাদি ৭০’। বিভিন্ন শিক্ষাপ্রতিষ্ঠানে ১৪ থেকে ২৩ অগস্ট পর্যন্ত পালিত হচ্ছে স্বাধীনতার উৎসব। চলছে ‘তেরঙা যাত্রা’। যার উদ্দেশ্য আসমুদ্রহিমাচল দেশবাসীকে জাতীয়তাবোধে উদ্দীপ্ত করা। উৎসবের মেজাজ চারিদিকে। শপিংমলে অনলাইন কেনাকাটায় দেদার ছাড়। মধ্যবিত্ত লাভ করছে ক্রয়-স্বাধীনতা। কম দামে নামী পণ্য আসছে বাড়িতে। তার প্যাকেটটাও তেরঙা। বাড়ি, গাড়ি— সব কিছুই মিলছে ছাড়ে। সোশ্যাল মিডিয়ায় লোকজনের মুখ তিনরঙা। ওদিকে, লালকেল্লায় প্রধানমন্ত্রী তাঁর ভাষণে মনে করালেন, ১৫ অগস্টের সকাল কোনও মামুলি সকাল নয়, তা হল বিশ্বের সবচেয়ে বড় গণতন্ত্রের সকাল।
উৎসব চলছে রাঁচির প্রত্যন্ত আদিবাসী মহল্লাতেও। সেখানে মহানন্দে গ্রামবাসী সমবেত হয়েছেন ভারতী নিনজার বাড়ির চারপাশে। তাঁদের চোখেমুখে স্বস্তির ছাপ। তাঁরা ‘বুঝতে’ পেরেছেন, গ্রামে পর পর শিশুমৃত্যুর কারণ আসলে ‘ডাইন’ নিনজা। ভারতী নিনজার জন্ম ১৯৪৭ সালে। সত্তরে পৌঁছনো ওই অসহায় বৃদ্ধাকে নানাভাবে নির্যাতন করে গ্রামছাড়া করা হবে। তারই তোড়জোড় চলছে সকাল থেকে। থরথর কম্পমান হাতে ভারতী পালন করছেন নানা রীতি। সমবেত মানুষের দানবীয় উল্লাস প্রকাশ পাচ্ছে। শেষবারের মতো ভিটেমাটি, পরিজনকে দেখে গ্রামছাড়া হচ্ছেন নিনজা। রাঁচির মতোই আরও কত কত অঞ্চলে কুসংস্কারের শৃঙ্খলে বাঁধা রয়ে গিয়েছেন কত কত মানুষজন। যে পরাধীনতা থামিয়ে দিচ্ছে মুঙ্গিয়া কুমারি, কাঞ্চন, টিম্বাদের জীবন। 

ওদিকে, লালকেল্লায় মোদীজি শোনালেন, এই ৭০ বছরে কতদূর এগিয়ে গিয়েছি আমরা। জানালেন ‘ডিজিটাল ইন্ডিয়া’র কথা।
নবম শ্রেণির মেধাবী ছাত্রী মুঙ্গিয়া চেয়েছিল কুসংস্কারের বিরুদ্ধে সামাজিক সচেতনতা গড়ে তুলতে। জানাতে চেয়েছিল, ম্যালেরিয়া ছড়ায় মশা থেকে। গ্রামের অস্বাস্থ্যকর পরিবেশ, জমা জল এই রোগের প্রকোপ বাড়ায়। সেই মুঙ্গিয়াকেই তার ভাই ও কাকার সঙ্গে হত্যা করা হল ‘ডাইন’ অপবাদে। পড়ে থাকল মুঙ্গিয়ার খাতা। তাতে রইল ৭০তম স্বাধীনতাদিবস নিয়ে তার অসমাপ্ত প্রবন্ধ। যে প্রবন্ধের উপজীব্য— দেশকে কী করে আরও ভাল করা যায়। 

ওদিকে, টানা বেজেই চলেছে ‘সত্তর সাল আজাদি, জারা ইয়াদ করো কুরবানি’। 

স্বাধীনতার উৎসব দেশ জুড়ে। উৎসব গুজরাতের গির-সোমনাথ জেলার উনা শহরেও। যেখানে গত ১১ জুলাই মৃত গরুর চামড়া ছাড়ানোর কাজ করতে গিয়ে চরম নিগৃহীত হন চার দলিত তরুণ। গোরক্ষা সংগঠনের দাপট উত্তরভারত জুড়ে উত্তরোত্তর বেড়ে চলেছে। সংগঠনের লোকজন দলিতদের নগ্ন করে লোহার রড দিয়ে বেধরক মারধর করে। তারপর গাড়ির সঙ্গে শিকল দিয়ে বেঁধে টেনে-হিঁচড়ে নিয়ে যায় থানায়। মনে করিয়ে দেয় ১৯৪২ সালের ভারত ছাড়ো আন্দোলন দমনে ব্রিটিশের বর্বরতার কথা। প্রতিবাদে মুখর হয় সারা দেশ। তবে তাতে যে গোরক্ষীদের হুমকি কমেছে, তা নয়। স্বাধীনতাদিবসের অনুষ্ঠানের শেষে ঘরে ফেরার পথে আবারও আক্রান্ত হয়েছেন দলিতেরা। 

আরএসএস, ভিএইচপি-সহ পুরো গেরুয়া বলয় আরও জোরদার করতে চাইছে গোরক্ষা আন্দোলনকে। সবটাই ভোটব্যাঙ্ক রক্ষার কৌশল। গণতান্ত্রিক ভোটতন্ত্রের পরাধীনতা বেড়েই চলেছে। বাড়ছে দলিত ও সংখ্যালঘুদের উপর নির্যাতন। পরিস্থিতি হাতের বাইরে চলে যাচ্ছে দেখে নীরবতা ভেঙেছেন প্রধানমন্ত্রী। ‘দলিত ভাইদের নয়, আমায় মারুন’— তাঁর এই বাণীতে অবশ্য কাজ কিছুই হয়নি। মোদী যাই বলুন, বিজেপি’র নানা সহযোগী সংগঠন এখন বেলাগাম। আর মোদীর বাণীর পিছনেও ভোটব্যাঙ্ক বজায় রাখার তাগিদই কাজ করছে কি না, সেটাও ভাবার বিষয়। 

‘আজাদি ৭০’ কর্মসূচির সমান্তরালে চলছে আমাদের এই পরাধীনতা। উনা থানার দেওয়ালে টাঙানো গাঁধীজি ছলছল চোখে দেখছেন, তাঁরই গোমাতা তত্ত্বের কী চূড়ান্ত অপব্যাখ্যা হয়ে চলেছে ভোটে-রাজনীতিতে।
চোখের জল ঝরছে মশালডাঙা ছিটের ১০৩ বছরের আজগর আলির, পোয়াতুর কুঠির মনসুর শেখের, বদ্রিগাছার বিষ্ণু, সাদ্দাম, ভুরুঙ্গামারির জামালদেরও। এঁরা সকলেই সাবেক ছিটমহলবাসী। যাঁরা ভারতীয় হওয়ার স্বপ্ন বহু বছর ধরে সযত্নে লালন করে এসেছেন। গত বছর স্বাধীনতা দিবসের আগে আগে তাঁদের সেই স্বপ্ন সফল হয়েছে। সেই ভারতভক্তির দিনে খিলখিলিয়ে হেসেছিলেন আজগর আলি। এখন তাঁর মুখে কেবল হতাশা। এই এক বছরে গ্রামে আসেনি বিদ্যুৎ। টিনের ঘরে বিষধর সাপের সঙ্গে সহবাস। সঙ্গে আছে দুর্গন্ধময় পানীয় জল। তাই প্রতিবাদে মুখ কালো কাপড়ে ঢেকেছেন ছিটমহলবাসীরা। গত স্বাধীনতা দিবসে এখানকার বিষ্ণু বর্মন, জামাল শেখেরা মাতোয়ারা হয়েছিলেন তেরঙা টুপি মাথায় দিয়ে। আর এখন তাঁরাই কৃষিঋণের জন্য সরকারি দফতর চষে ফেলে পাচ্ছেন শুধু অবহেলা, উপহাস। কারণ, তাঁদের জমির দলিলপত্র বাংলাদেশে। এক বছরেও সেসব ভারতীয়করণের সময় হয়ে ওঠেনি দেশের। তাই মিলছে না ফসলবিমা। ইন্দিরা আবাসন প্রকল্পে ঘরও উঠছে না। বৃদ্ধ মনসুর শেখ তাই সার বুঝেছেন যে, এই গণতন্ত্রে স্বাধীনতার অর্থ— ভোটার কার্ড 
আর আধার কার্ড। 
■ কত কত স্বাধীনতাদিবস পেরিয়ে গেল। কেউ কথা রাখেনি। আরও কত বছর লাগবে? মনে পড়ে সেই ঐতিহাসিক ভাষণ— ‘মধ্যরাতের ঘণ্টা বাজার সময় সারা পৃথিবী যখন নিদ্রামগ্ন, ভারত তখন জেগে উঠবে মুক্তি অার জীবনের অধিকার নিয়ে। একেকটা মুহূর্ত আসে... যখন বহুদিন ধরে অবদমিত কোনও জাতির মন বাঙ্ময় হয়ে উঠতে চায়। সেই ভাবগম্ভীর সময়ে দাঁড়িয়ে ভারত। দেশের জনসাধারণ ও বৃহত্তর ক্ষেত্রে সমগ্র মানবজাতির সেবার সংকল্পে ব্রতী হচ্ছি আমরা’।
(লেখক শিবপুর দীনবন্ধু কলেজের ইতিহাসের শিক্ষক। মতামত নিজস্ব)